હોબાર્ટઃ આજે મેચના ચોથા દિવસે પ્રવાસી દક્ષિણ આફ્રિકાએ ત્રણ ટેસ્ટ મેચની શ્રેણીની બીજી ટેસ્ટમાં ઓસ્ટ્રેલિયાને એક ઇનિંગ્સ અને ૮૦ રને કારમો પરાજય આપીને શ્રેણીમાં ૨-૦ની સરસાઈ હાંસલ કરી લીધી છે. ઓસ્ટ્રેલિયાની ટીમ પહેલા દાવમાં ફક્ત ૮૫ રન બનાવીને ઓલઆઉટ થઈ ગઈ હતી, જેના જવાબમાં દક્ષિણ આફ્રિકાએ ડિ’કોકની સદીની મદદથી ૩૨૬ રન બનાવ્યા હતા અને ૨૪૧ રનની સરસાઈ હાંસલ કરી હતી. જેની સામે ઓસ્ટ્રેલિયાનો બીજો દાવ એબોટ (છ વિકેટ) અને રબાડા (ચાર વિકેટ)ની કાતિલ બોલિંગ સામે ફક્ત ૧૬૧ રનમાં જ સમેટાઈ ગયો હતો. પહેલી ઇનિંગ્સમાં ત્રણ અને બીજી ઇનિંગ્સમાં છ વિકેટ ઝડપનાર એબોટને મેન ઓફ ધ મેચ જાહેર કરવામાં આવ્યા હતો.